b'\n_START_ARTICLE_\nGustav Strni\xc5\xa1a\n_START_SECTION_\n\xc5\xbdivljenjepis\n_START_PARAGRAPH_\nOtro\xc5\xa1tvo je pre\xc5\xbeivel v Kranju. O\xc4\x8de Karl je bil po poklicu \xc4\x8devljarski mojster, mama Marija (rojena Vodnik) pa gospodinja. Zaradi rev\xc5\xa1\xc4\x8dine je opustil \xc5\xa1olanje na ni\xc5\xbeji gimnaziji in opravljal ve\xc4\x8d prilo\xc5\xbenostnih del: bil je pisar, prodajalec, urednik, igralec (tudi v Drami), \xc4\x8dasnikar ... Odlo\xc4\x8dil se je za poklic svobodnega knji\xc5\xbeevnika in pisal razne knji\xc5\xbeevne zvrsti, predvsem mladinsko liriko in prozo. Poro\xc4\x8den je bil s sodno uradnico. Je o\xc4\x8de pesnika Gregorja Strni\xc5\xa1e, ki se je rodil kot \xc4\x8detrti otrok; trije otroci so zgodaj umrli. Dru\xc5\xbeina je bila leta 1949 obsojena zaradi suma pomo\xc4\x8di politi\xc4\x8dnim emigrantom; Gustav Strni\xc5\xa1a je bil kaznovan z letom, sin Gregor pa z dvema letoma zapora.\n_START_SECTION_\nDelo\n_START_PARAGRAPH_\nPesmi je objavljal v mese\xc4\x8dnikih, kot sta Doma\xc4\x8di prijatelj in Mladika, v prilo\xc5\xbenostnih publikacijah (Pionir, Na\xc5\xa1 val, Novi rod, Ribi\xc4\x8d), v Ljubljanskem zvonu, sodeloval pa je tudi pri mladinskih oddajah na RTV Slovenija. V \xc4\x8dasopisu Domovina so izhajale njegove zgodovinske povesti. Kar sedemnajst od osemnajstih del je izdal v samozalo\xc5\xbebi._NEWLINE_Med njegovimi vzorniki lahko omenimo njegova sodobnika Gri\xc5\xa1a Koritnika in Radivoja Peterlina - Petru\xc5\xa1ko. Kot pesnik je bil predvsem samouk, a sopotnik slovenske moderne - tako je v njegovi poeziji \xc4\x8dutiti vpliv Otona \xc5\xbdupan\xc4\x8di\xc4\x8da, opazni pa so \xc5\xa1e impresionisti\xc4\x8dni stilizmi, kasneje ekspresivne podobe in socialni, delavski motivi. Najizraziteje je svoj odnos do socialnega in kulturnega \xc5\xbeivljenja prikazal v zbirki kraj\xc5\xa1ih zgodb Satire (1938), opremljenih s karikaturami Hinka Smrekarja.'